قمر الدین احمد گورکھپوری

قمر الدین احمد گورکھپوری (2 فروری 1938ء – 22 دسمبر 2024ء) ایک بھارتی مسلمان دیوبندی عالم دین، استاذ حدیث اور صاحبِ نسبت بزرگ تھے۔ وہ 1966ء تا وفات دار العلوم دیوبند میں تدریسی خدمات انجام دیتے رہے۔ وہ ابرار الحق حقی کے خلیفہ و مُجاز تھے۔

 ابتدائی و تعلیمی زندگی 
قمر الدین احمد بن بشیر الدین گورکھپوری 2 فروری 1938ء کو اتر پردیش کے بڑہل گنج، ضلع گورکھپور میں پیدا ہوئے۔

انھوں نے ابتدائی و متوسط تعلیم احیاء العلوم مبارک پور اور دار العلوم مئو میں حاصل کی، وہ 1954ء میں دار العلوم دیوبند میں داخلہ لے کر 1377ھ مطابق 1957ء میں دورۂ حدیث سے فارغ ہوئے۔

انھوں نے حسین احمد مدنی اور فخر الدین احمد مراد آبادی سے صحیح بخاری؛ محمد ابراہیم بلیاوی سے صحیح مسلم و جامع ترمذی؛ بشیر احمد خان بلند شہری سے سنن نسائی؛ فخر الحسن مراد آبادی سے سنن ابی داؤد؛ عبد الاحد دیوبندی سے شمائل ترمذی؛ سید حسن دیوبندی سے شرح معانی الآثار؛ ظہور احمد دیوبندی سے سنن ابن ماجہ و موطأ امام مالک اور جلیل احمد کیرانوی سے موطأ امام محمد پڑھی۔ وہ جس سال حسین احمد مدنی سے صحیح بخاری پڑھ رہے تھے تو سال کے درمیان ہی حسین احمد مدنی کا انتقال ہو گیا، جس کی بنا پر بقیہ حصہ فخر الدین احمد مراد آبادی نے پڑھایا۔
چوں کہ اس وقت تک دار العلوم دیوبند میں درجہ بندی نہیں ہوئی تھی تو انھوں نے مکمل دو سال یعنی ایک سال دورۂ حدیث والے سال اور ایک سال دورۂ حدیث کے بعد والے سال فنون کی کتابیں بھی پڑھیں۔

 بیعت و خلافت 
انھوں نے سلوک و تصوف کی راہ میں پہلے شاہ وصی اللہ الہ آبادی سے اصلاحی تعلق قائم کیا پھر ان کے انتقال کے بعد انھوں نے ابرار الحق حقی سے تعلقِ بیعت قائم کیا اور ان کی طرف سے اجازتِ بیعت سے نوازے گئے۔

 تدریسی و عملی زندگی 
تعلیم سے فراغت کے بعد انھوں نے اپنے مخدوم و استاذ محمد ابراہیم بلیاوی کے ایما پر مدرسہ عبد الرب دہلی میں تقریباً آٹھ سال تدریسی خدمات انجام دیں، صحیح بخاری جیسی مؤقر کتابوں کا درس بھی ان سے متعلق ہوا، دہلی کی کسی جامع مسجد میں قرآن کی تفسیر بھی کیا کرتے تھے۔

محمد ابراہیم بلیاوی کے ہی توسط سے 1386ھ مطابق 1966ء کو دار العلوم دیوبند میں بحیثیت مدرس ان کا تقرر ہوا اور بتدریج ترقی کرتے ہوئے 1399ھ (مطابق 1979ء) کو درجۂ علیا میں ان کی ترقی ہوئی۔ صحیح مسلم اور سنن نسائی جیسی کتابوں کے اسباق بھی ان سے وابستہ رہے ہیں اور اخیر میں ان سے صحیح بخاری جلد ثانی اور تفسیر ابنِ کثیر کی سورۂ صافات کے اسباق متعلق رہے۔

وہ 1390ھ (مطابق 1970ء) میں ایک مرتبہ اور 1394 تا 1401ھ (مطابق 1974 تا 1980ء) دوسری مرتبہ دار الاقامہ، دار العلوم دیوبند کے ناظم رہے۔ نصیر احمد خان بلند شہری کی صدر مدرسی کے زمانے میں 1410 تا 1416ھ (مطابق 1989 تا 1995ء) وہ ناظم مجلسِ تعلیمی رہے۔

 تصانیف 
باقاعدہ  کوئی تصنیف نہیں ہے؛ البتہ جامع مسجد ہاشم، آمبور، تمل ناڈو میں کیے گئے ان کے مواعظ کو جواہرات قمر کے نام سے ایک جلد میں شائع کیا گیا ہے۔

 وفات 
گورکھپوری 22 دسمبر 2024ء کو دیوبند، ضلع سہارنپور، اتر پردیش میں 86 سال کی عمر میں وفات پا گئے۔
 ان کی نماز جنازہ اسی روز سہ پہر کے وقت احاطۂ مولسری میں ادا کی گئی اور انھیں قبرستان قاسمی میں سپردِ خاک کیا گیا۔
 حوالہ جات 
 مآخذ 

 کتابیات 





زمرہ:بھارت کے سنی علما
زمرہ:دار العلوم دیوبند کا تدریسی عملہ
زمرہ:دار العلوم دیوبند کے فضلا
زمرہ:دیوبندی شخصیات
زمرہ:ضلع گورکھپور کی شخصیات
زمرہ:1938ء کی پیدائشیں
زمرہ:2024ء کی وفیات
زمرہ:محدثین
زمرہ:22 دسمبر کی وفیات